
Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 


Împărate ceresc, Mângâietorule, Duhul Adevărului, care pretutindenea eşti, 
şi toate le implineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curățeşte pe noi de toată intinăciunea, şi 
mântuieşte, Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Tatăl nostru, care eşti în ceruri, Sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Şi ne iartă nouă greşalele noastre, precum şi noi iertăm 
greşiţilor noştri. Şi nu ne duce pe noi în ispită, ci ne izbăveşte de cel rău. Că a 
Ta este Împărăţia şi puterea şi slava, a Tatălui şi a Fiului şi a Sfântului Duh, 
acum şi pururea şi în vecii vecilor. Amin. 


Miluieşte-ne pe noi, Doamne, miluieşte-ne pe noi, că nepricepându-ne de nici 
un răspuns, această rugăciune aducem ie, ca unui Stăpân, noi, păcătoşii 
robii Tăi, miluieşte-ne pe noi. 


Slavă Tatălui şi Fiului şi Sfântului Duh. 


Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 


izbăveşte pe noi de vrăjmaşii noştri, că Tu eşti Dumnezeul nostru şi noi 
suntem poporul Tău, toţi lucrul mâinilor Tale şi numele Tău chemăm. 


Şi acum şi pururea şi în vecii vecilor. Amin. 


Uşa milostivirii deschide-o nouă,binecuvântată Născătoare de Dumnezeu, ca 
Să nu pierim cei ce nădăjduim întru tine, ci să ne mântuim prin tine din nevoi, 
că tu eşti mântuirea neamului creştinesc. 


Cred Într-Unul Dumnezeu, Tatăl Atoţiitorul, Făcătorul cerului şi al pămân- 
tului, al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 
adevărat din Dumnezeu adevărat, Născut, nu făcut, Cel de o fiinţă cu Tatăl, 
prin care toate s-au făcut. 

Care pentru noi oamenii şi pentru a noastră mântuire.S-a pogorât din ceruri 
Şi S-a întrupat de la Duhul Sfânt şi din Maria Fecioara Şi S-a făcut om. 

Şi S-a răstignit pentru noi în zilele lui Pilat din Pont, Şi a pătimit şi S-a 
îngropat. Şi a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Şi iarăşi va să vină cu slavă, 
Să judece viii şi morţii, A cărui Împărăţie nu va avea Sfârşit. 

Şi întru Duhul Sfânt, Domnul de viaţă Făcătorul, care din Tatăl purcede, 
Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Întru-una Sfântă Sobornicească şi apostolească Biserică, 

Mărturisesc un botez întru iertarea păcatelor, 

Aştept învierea morţilor şi viaţa veacului ce va să fie. Amin ! 

Troparul: Cei ce sunteţi între apostoli, mai întâi pe scaun şezători şi lumii învă- 
țători, Stăpânului tuturor rugaţi-vă, pace lumii să dăruiască şi sufletelor noastre 
mare milă. 

Condac 1 

Pe cei ce împreună cu oamenii s-au arătat mai înainte îngereşte cugetând, şi 
acum cu îngerii fiind, cu cântări îngereşti şi lui Dumnezeu cuvioase, să lăudăm 
pe întâi stătătorii apostolilor, ca pe cei ce sunt izbăvitorii sufletelor noastre, cân- 
tând: Bucuraţi-vă, Petru şi Pavele, apostolilor! 


Icosul 1 


Fără de început fiind cu vremea, început de vreme a luat Făcătorul vremurilor 
Dumnezeu-Cuvântul şi trimis fiind la noi de la Tatăl, apostol prea ales te-a ară- 
tat pe tine, Petre. Pentru aceea cântăm ţie: 

Bucură-te, al cetei ucenicilor începătorule; 

Bucură-te, al tainelor lui Hristos tăinuitorule; 

Bucură-te, decât toţi cuvântătorii de Dumnezeu mai înaltule; 

Bucură-te, decât iconomii duhului mai întâiule; 

Bucură-te, că pe Hristos ţie Tatăl L-a descoperit; 

Bucură-te, că pe acesta Adevărat Dumnezeu l-ai propovăduit; 

Bucură-te, piatră a Bisericii prea nesfărâmată; 

Bucură-te, temelie a mărturisirii prea întemeiată; 

Bucură-te, începătura cea în chipul stihiilor a credinţei; 

Bucură-te, luminătorul cereştii cunoştinţe; 

Bucură-te, prin care Hristos s-a slăvit; 

Bucură-te, prin care satana a fost ruşinat,; 

Bucură-te, Petre, apostole! 


Condacul al 2-lea 

Vederea ta cea înţelegătoare curăţind-o, ai intrat în sânurile părinteşti, o, minu- 
ne, şi printr-însele ai văzut, fără ochi, Petre pe Hristos Dumnezeu împreună fără 
de început cu Tatăl şi cu Duhul, propovăduindu-L pe Dânsul cântând: Aliluia? 


Icosul al 2-lea 

Luminat fiind de fulgerări neapropiate înţelegerii, când ţi s-a arătat din cer Lu- 
mina, care biruia lumina soarelui, ai fost tras, Pavele, spre credinţa îndumne- 
zeită, şi vas alegerii te-ai făcut. Pentru aceea auzi: 

Bucură-te, privitorule al Luminii celei nemărginite; 

Bucură-te, tăinuitorule al tainelor lui Hristos; 

Bucură-te, ritorul cel bine grăitor al Bisericii; 

Bucură-te, prea înțelepte propovăduitor al lumii; 

Bucură-te, că întru tine vieţuieşte Hristos, care pentru lume S-a răstignit; 
Bucură-te, că până la al treilea cer te-ai suit; 

Bucură-te, că la înălțimea Raiului ai fost răpit; 

Bucură-te, mare învăţător al neamurilor; 

Bucură-te, al credincioşilor prin duhul născător; 

Bucură-te, cel prin care lumea s-a luminat; 

Bucură-te, cel prin care întunericul s-a alungat; 

Bucură-te, Pavele, apostole! 


Condacul al 3-lea 
Trecând toată firea celor ce sunt, o, Pavele, te-ai lipit de Hristos cel iubit al tău, 
şi te-ai arătat împreună cu dânsul un duh, numai lui Hristos vieţuind, pe Hristos 


îndrăgind, pe Hristos socotindu-L răsuflare, lumină şi dragoste, cântându-i: Ali- 
luia! 


Icosul al 3-lea 

Intrând în norul cel mai presus de lumină al privirii, ţi-ai muiat buzele tale, 
Petre; şi umplându-te întâi de dumnezeire, ne-ai împărtăşit pe noi de dumne- 
zeiescul dar, cu graiurile tale cele de Dumnezeu scrise; pentru aceea glăsuim ţie 
acestea: 

Bucură-te, îndumnezeitule, cu Dumnezeu unitule; 

Bucură-te, născutule al lumii celei neînserate; 

Bucură-te, pescarule, al pescarilor mai întâiule; 

Bucură-te, cerule decât cerurile mai înaltule; 

Bucură-te, că te-ai arătat al dumnezeieştii firi părtaş; 

Bucură-te, că pe fii oamenilor 1-ai unit cu Dumnezeu; 

Bucură-te, sfătuitorule de trebuinţă al bisericii; 

Bucură-te, bătrân folositorule al turmei lui Hristos; 

Bucură-te, îndulcire prea desfătată a minţilor; 

Bucură-te, dumnezeiască desfătare a oamenilor; 

Bucură-te, cel prin care credinţa s-a lăţit; 

Bucură-te, cel prin care rătăcirea s-a zădărnicit,; 

Bucură-te, Petre, apostole! 


Condacul al 4-lea 

Graiuri de viaţă veşnică a rostit Petru către piatra Vieţii zicând: La cine, afară de 
Tine, vom merge şi să fim vii? Arătând astfel dragostea cea către Stăpânul, a 
grăit către EI cântând: Aliluia! 


Icosul al 4-lea 

Ai fost răpit la înălțimile cele veşnice şi ai trăit, Pavele, în afară de cele simţite 
şi gândite, nu cu gândul, ci întru Duhul care era unit cu trupul sau era fără de 
trup, Dumnezeu ştie; pentru aceea glăsuim ţie acestea: 

Bucură-te, îndrăgirea lui Hristos cea neoprită; 

Bucură-te, prietenul lui Dumnezeu cel curat; 

Bucură-te, cel ce ai cunoscut taina răpirii; 

Bucură-te, cămara tăcerii celei înţelegătoare; 

Bucură-te, că pentru Hristos pe toate gunoaie le-ai socotit; 

Bucură-te, că toate le-ai făcut ca pe cei mulţi să îi mântuieşti; 

Bucură-te, al înţelepciunii lui Dumnezeu vas mult încăpător; 

Bucură-te, apostole al darului celui din lege arătător; 

Bucură-te, al lui Hristos deasă îndeletnicire; 

Bucură-te, al lui lisus dulce gândire; 

Bucură-te, miros de viaţă purtător pentru unii; 

Bucură-te, miros omorâtor pentru alţii; 


Bucură-te, Pavele, apostole! 


Condacul al 5-lea 

Luminile cinstitelor tale trimiteri, în toate zilele îndumnezeiesc pe oameni, o, 
Pavele, prin care cei înţelegători cu adevărat ajung la îndumnezeire şi oglindesc 
slava lui Dumnezeu, cântând: Aliluia! 


Icosul al 5-lea 

N-ai câştigat la brâu aur sau argint de-al tău, pe pământ, o, Simon Petre, ci 
având înfricoşător numele lui lisus, ai împărtăşit zestre fericită şi prinr-Însul 
minunile lucrai celor ce grăiesc ţie acestea: 

Bucură-te, străină hrană a sufletului; 

Bucură-te, prea dulce băutură a trupului; 

Bucură-te, dumnezeiască alifie a celor orbiţi; 

Bucură-te, neauzită doctorie a celor ce bolesc; 

Bucură-te, că pe Tavita, care murise, vie ai ridicat-o; 

Bucură-te, că pe Safira moartă dintr-o dată ai arătat-o; 

Bucură-te, cel ce pe Anania, dintr-o dată mort l-ai făcut; 

Bucură-te, cel ce numai cu un cuvânt pe slăbănog l-ai îndreptat; 

Bucură-te, izvor care varsă sănătate; 

Bucură-te, fântână odrăslitoare de vindecări; 

Bucură-te, cel ce ai gonit cu umbra bolile; 


Bucură-te, cel ce cu rugăciunea pe Simon ai omorât; 
Bucură-te, Petre, apostole! 


Condacul al 6-lea 

Tras ai fost, Petre de frumuseţea dumnezeirii lui Hristos, care a fulgerat în mun- 
te. Pentru aceea văzând-o împodobită ca pe o cămară de nuntă cu strălucirile 
lumii celei nemărginite, bine este a petrece aici înspăimântat ai grăit, cântând: 
Aliluia! 


Icosul al 6-lea 

Cuvintele cele ascunse ale dogmelor celor prea înalte ale iconomiei lui Hristos, 
o, Pavele, scoţându-le din cele neapuse, le tâlcuieşti mai presus de fire, ridicând 
pe cei credincioşi cu minune a grăi ţie: 

Bucură-te, minunea apostolilor cea lăudată; 

Bucură-te, frumuseţe cea încuviințată a Scripturii celei noi; 

Bucură-te, adâncimea cuvintelor celor insuflate de Dumnezeu; 

Bucură-te, noianul înțelegerilor celor înţelepţite de Dumnezeu; 

Bucură-te, înaltule tâlcuitor al dumnezeieştii întrupări; 

Bucură-te, carte închipuită de Dumnezeu, minţii la vedere înspăimântătoare; 
Bucură-te, cămara dumnezeiască a cereştilor comori; 

Bucură-te, materia cea trebuincioasă a celor învăţători; 


Bucură-te, cel ce ai luat spre propovăduire neamurile; 
Bucură-te, cel ce săvârşeşti minuni dese; 

Bucură-te, cel ce numele lui Hristos ai purtat; 

Bucură-te, cel ce te-ai arătat mare meşter al cortului nou; 
Bucură-te, Pavele, apostole! 


Condacul al 7-lea 

Minune mare s-a văzut la sfârşitul vieţii tale celei dumnezeieşti, o, fericite Pa- 
vele: căci, tăiat fiind capul tău, de trei ori la înălțime de la pământ a săltat cu săl- 
tările ca şi cu nişte cântări, lăudând Treimea aşa: Aliluia! 


Icosul al 7-lea 

Popor nou ai făcut, prin Dumnezeiescul Duh, pe poporul cel vechi al iudeilor, 
cu baia naşterii de Dumnezeu înnoindu-l, pururea pomenite Petre şi locaş da- 
rului arătându-l, aşa grăind: 

Bucură-te, surpătorule al umbrei legii; 

Bucură-te, stâlp întăritor al adevărului; 

Bucură-te, cel ce pe Israel din slavă l-ai schimbat; 

Bucură-te, cel ce întru duhul pe acesta cu Hristos l-ai legat; 

Bucură-te, că în Tabor lumina Dumnezeirii ai văzut; 

Bucură-te, că alt soare cu totul luminos te-ai făcut; 

Bucură-te, cel ce ai fost ales să auzi glasul părintesc; 

Bucură-te, cel ce legea duhului ai luat; 

Bucură-te, cel ce ai fost numit fericit de Hristos; 

Bucură-te, cel ce în cuvinte te-ai îmbogăţit de stăpânire; 

Bucură-te, cel ce pe credincioşi în răbdare i-ai mântuit; 

Bucură-te, Petre, apostole! 


Condacul al 8-lea 

Străin pe munte, îndoită patimă ai pătimit, după simțire şi gândire, Petre; căci 
biruite fiind de asupreala luminii cele fireşti ale tale, singur Dumnezeu se vedea 
prin suflet şi prin trup. Căruia şi căzând jos îndumnezeit ai cântat: Aliluia! 


Icosul al 8-lea 

Cer înţelegător te-ai arătat, tuturor povestind Pavele, slava lui Dumnezeu; şi 
vestirea ta a ieşit în tot pământul, propovăduind pe Treimea cea nezidită şi pe 
Hristos, Fiu al lui Dumnezeu, neamurilor celor ce glăsuiesc aşa: 

Bucură-te, cel ce cu adâncurile duhului te îmbogăţeşti; 

Bucură-te, cel ce cu cunoştinţa cea nejefuită te făleşti; 

Bucură-te, casa cea prea cinstită a Treimii; 

Bucură-te, Biserica celor două firi; 

Bucură-te, necuprinsă lăţime a dragostei celei îndoite; 

Bucură-te, lungime a dumnezeieştii rânduieli celei mai înalte de veci; 


Bucură-te, neapropiată înălțime a teologiei; 

Bucură-te, nevăzută adâncime a iconomiei; 

Bucură-te, văzătorule al sfaturilor lui Dumnezeu; 
Bucură-te, minte ascuţită a descoperirilor; 

Bucură-te, focul atotvederii de Dumnezeu; 

Bucură-te, fântână adâncă a înţelepciunii de Dumnezeu; 
Bucură-te, Pavele, apostole! 


Condacul al 9-lea 

Cu dor pipăind ascunsurile cele nemăsurate ale adâncului celui prea înalt, o, Pa- 
vele, ai aflat în acestea mărgăritare, tăcere înţelegătoare, spaimă şi uimire, odih- 
nă şi bucurie, împreună a cânta lui Dumnezeu: Aliluia! 


Icosul al 9-lea 

Pe ritorii cei zădarnici în cuvinte şi înţelepţi, ca pe nişte neînţelepţi i-a arătat 
Petru cel simplu, luând grai al înţelepţirii de Dumnezeu şi limbă de foc a Dum- 
nezeiescului Duh, şi ridicând pe cei ce cred, a cântat Lui din inimă: 

Bucură-te, a Mângâietorului gură cinstită; 

Bucură-te, limba cu foc îngrădită; 

Bucură-te, doborârea înţelepciunii celor înţelepţi; 

Bucură-te, lepădarea priceperii celor pricepuţi; 

Bucură-te, Petre, porumbiţa cea albă a bucuriei; 

Bucură-te, de Dumnezeu închipuită tăbliţa tuturor fericiţilor; 

Bucură-te, primitorule al cheilor Împărăției Cerurilor; 

Bucură-te, vistierul tainelor lui Hristos; 

Bucură-te, cugetarea cea veche a credincioşilor; 

Bucură-te, podoaba darului cea prea mărită; 

Bucură-te, sărătură a focului ceresc; 

Bucură-te, învăţătură a Luminii celei neasemănate; 

Bucură-te, Petre, apostole! 


Condacul al 10-lea 

Semn al dragostei Sale arătând Hristos paşterea oilor, ţi-a zis ție: Dacă Mă 
iubeşti Petre, paşte cu osârdie oile Mele. Pe care le-ai şi păscut, bucurându-te 
pentru dumnezeiasca îndrăgire şi cântând: Aliluia! 


Icosul al 10-lea 

Ce-mi este mie bogăţia şi slava şi desfătarea, cea care se strică, Biserica lui 
Hristos grăieşte. A mea bogăţie şi slavă şi desfătare este Pavel, dulce grăind şi 
prea înalt ritoricind; pe care şi sărutându-l glăsuim unele ca acestea: 

Bucură-te, trâmbiţa adevărului; 

Bucură-te, chitara teologiei; 

Bucură-te, privighetoarea cerului cea dulce grăitoare; 


Bucură-te, rânduneaua lui Hristos, cea mult glăsuitoare; 

Bucură-te, vioară care ai viersuit Evanghelia lui Luca; 

Bucură-te, organ însuflat de suflările Mângâietorului; 

Bucură-te, limbă de foc suflătoare care faci să răsune cele dumnezeieşti; 
Bucură-te, canon, alăută şi muză a duhului; 

Bucură-te, îndulcire încuviinţată a urechilor noastre; 

Bucură-te, odihnă a tâmplelor mele; 

Bucură-te, cel prin care de idoli m-am slobozit; 

Bucură-te, cel prin care lui Hristos m-am logodit; 

Bucură-te, Pavele, apostole! 


Condacul al 11-lea 

Covârşind doimea materiei cea care este cu nerânduială, ai cunoscut doimea firii 
lui Hristos şi curăţindu-te la cele trei părți ale sufletului, singur văzător, nema- 
terialnic al Treimii te-ai văzut, fără materie unindu-te, şi Acesteia din inimă cân- 
tând, Pavele: Aliluia” 


Icosul al 11-lea 

Lumina cea întâi, care din Fecioară a strălucit, lumină a doua, pe tine, Petre, te-a 
arătat lumii, cu fulgerările cele prea luminoase ale cunoştinței de Dumnezeu 
luminând pe toţi şi deşteptând cu laude mulţumitoare a cânta ţie: 

Bucură-te, lumina celor întunecaţi; 

Bucură-te, calea celor rătăciți; 

Bucură-te, al minunilor lui Hristos mai întâiule propovăduitor; 

Bucură-te, al patimilor Lui prea alesule mărturisitor; 

Bucură-te, că tu singur lămureşti a iadului pogorâre; 

Bucură-te, că tu întâi ai vestit popoarelor învierea; 

Bucură-te, cel ce ai cuvântat revărsarea Mângâietorului la popoare; 

Bucură-te, cel ce ai învăţat Evanghelia pe Marcu; 

Bucură-te, cel întâi luminător al neamurilor; 

Bucură-te, calul lui Hristos cel prea ales alergător; 

Bucură-te, disc luminos al soarelui; 

Bucură-te, urmare a neurmăritului Dumnezeu; 

Bucură-te, Petre, apostole! 


Condacul al 12-lea 

Te bucuri negrăit întru cele înalte, o, Petre, cu Hristos iubitul învăţător ca un 
Dumnezeu, fără mijlocire cu Dumnezeu cel din fire, care cu punerea acum stai, 
şi de slava cea dumnezeieşte începătoare te umpli cântând neîncetat: Aliluia! 


Icosul al 12-lea 
Cânţi lui Dumnezeu-Treimii, cu prea dulce vieţuire, cântarea cea întreit sfântă, 
Pavele, şi cu duhul, cu cuvântul şi cu mintea, unite fiind, vezi pe minte, pe 


cuvânt şi pe duh prin închipuire pe cel întâi chip, Dumnezeu spre Dumnezeu; 
pentru aceea auzi: 

Bucură-te, icoană a frumuseţii celei întâi închipuite; 

Bucură-te, stăpânirea dogmelor lui Dumnezeu; 

Bucură-te, descoperirea din nou a lumii celei gândite; 

Bucură-te, arătare a celor gândite; 

Bucură-te, gura cea grăitoare de Hristos, răsuflarea lui Gură de Aur; 
Bucură-te, prea îndumnezeită zare a minţii lui Dionisie; 

Bucură-te, privitorule al vederilor celor nevăzute; 

Bucură-te, auzitorule al graiurilor celor neauzite; 

Bucură-te, cel plin de roadele Duhului; 

Bucură-te, cel îndestulat de darurile Lui; 

Bucură-te, cel prin care Treimea a fost propovăduită; 

Bucură-te, cel prin care Unimea a fost prea slăvită; 

Bucură-te, Pavele, apostole! 


Condacul al 13-lea (de trei ori) 

O, prea dulce Petre şi prea iubite Pavele, părinţii cucerniciei noastre, primiţi 
această scurtă cântare, ca pe o gângurire de prunci mici şi slavei celei veşnice 
învredniciţi pe cei ce viersuiesc: Aliluia! 


Apoi iarăşi se zice: 


Icosul 1 

Fără de început fiind cu vremea, început de vreme a luat Făcătorul vremurilor 
Dumnezeu-Cuvântul şi, trimis fiind la noi de la Tatăl, apostol prea ales te-a 
arătat pe tine, Petre. Pentru aceea cântăm ţie: 

Bucură-te, al cetei ucenicilor începătorule; 

Bucură-te, al tainelor lui Hristos tăinuitorule; 

Bucură-te, decât toţi cuvântătorii de Dumnezeu mai înaltule; 

Bucură-te, decât iconomii duhului mai întâiule; 

Bucură-te, că pe Hristos ţie Tatăl L-a descoperit; 

Bucură-te, că pe acesta Adevărat Dumnezeu l-ai propovăduit; 

Bucură-te, piatră a Bisericii prea nesfărâmată; 

Bucură-te, temelie a mărturisirii prea întemeiată; 

Bucură-te, începătura cea în chipul stihiilor a credinţei; 

Bucură-te, luminătorul cereştii cunoştinţe; 

Bucură-te, prin care Hristos s-a slăvit; 

Bucură-te, prin care satana a fost ruşinat,; 

Bucură-te, Petre, apostole! 


Condac 1 


Pe cei ce împreună cu oamenii s-au arătat mai înainte îngereşte cugetând, şi 
acum cu îngerii fiind, cu cântări îngereşti şi lui Dumnezeu cuvioase, să lăudăm 
pe întâi stătătorii apostolilor, ca pe cei ce sunt izbăvitorii sufletelor noastre, 
cântând: Bucuraţi-vă, Petru şi Pavele, apostolilor! 


3 5 


În praznicul acesta, al pomenirii Sfinţilor apostoli văd o întrecere a cerului şi a 
pământului. Puterile cereşti, adică, laudă, cu glasuri cinstite, învăţătura şi oste- 
nelile lor, că printr-înşii s-a făcut cunoscută taina Întrupării lui Dumnezeu, 
precum spune Pavel: "Prin Biserică, acum, cunoscută s-a făcut, Începătoriilor şi 
Stăpâniilor cereşti, înţelepciunea lui Dumnezeu, cea de multe feluri" iar oame- 
nii, cei de pe pământ, se silesc să arate lauda vrednică, cinstind pe cei ce sunt 
vârfurile apostolilor, că prin ei au fost aduşi la mântuire. 


Că cine este mai mare decât Petru şi cine este deopotrivă cu Pavel, care, cu fapta 
şi prin cuvânt, au împodobit toată zidirea, din cer şi de pe pământ, care, din tina 
trupului, au fost alcătuiți şi mai mari decât îngerii s-au arătat ? Deci, ce vom 
zice despre învățătorii zidirii celei de sus şi ai celei de jos ? Că nu aflu cuvânt 
vrednic, să laud pe cei ce au proslăvit neamul oamenilor pe cei ce tot pământul 
şi marea au înconjurat şi rădăcinile păcatelor le-au smuls şi seminţele dreptei 
credinţe le-au aruncat în inimile oamenilor celor nesupuşi. 


Petru - povăţuitorul apostolilor, Pavel - învățătorul lumii şi părtaş cu puterile 
cele de sus, Petru - propovăduitorul iudeilor, Pavel - mângâierea neamurilor. 


Și, priviţi înţelepciunea cea covârşitoare a Stăpânului, că, pe Petru, din pescar I- 
a ales, iar, pe Pavel, din făcătorii de corturi. Şi aceasta, tot spre folos a făcut-o, 
ca să se cufunde în adânc. 


O, prea fericită pereche, căreia ţi s-au încredinţat sufletele lumii întregi. 


—> Petru - începătura dreptei credinţe, marele arătător de cele sfinte ale Bi- 
sericii, Sfătuitorul cel trebuincios al creştinilor, odorul puterilor de sus. 
Apostolul cel cinstit de Stăpânul. 

— Pavel - marele propovăduitor al adevărului, lauda lumii, omul cel din 
cer şi îngerul cel de pe pământ, Slava Bisericii, vulturul zburător întru 
cele înalte, alăuta Duhului, privighetoarea şi viersul cel dulce-grăitor, 
gura Stăpânului, slujitorul cel treaz al lui Hristos. 


Pavel şi Petru, cei împreună înjugaţi la jugul Bisericii, cu ce bun câştig aţi 
dobândit lumea, cei ce crucea lui Hristos aţi purtat-o, în loc de jug, iar, în loc de 


călăuză, pe Mântuitorul l-aţi purtat, şi, în loc de povară, cele două aşezăminte 
ale Scripturilor, iar, în loc de îmboldire, darul Sfântului Duh l-aţi avut. 


Pavel şi Petru, cei ce, în fiecare zi, luminează Biserica, cămările Stăpânului, 
casele de oaspeţi a toată lumea, corturile Duhului, şcolile de tâlcuire ale Sfintei 
Treimi, dăscălu a Intrupării Cuvântului lui Dumnezeu. 


Petru, dorirea mea cea dumnezeiască, Pavel, vasul alegerii, toiagul meu; Petru, 
locaşul lui Dumnezeu. 


Pavel, gura lui Hristos, vioara Duhului; omul cel de trei coţi, care, însă până la 
cer a ajuns. Cel ce într-un loc era cuprins şi pe toată lumea a adunat-o împre- 
jurul Stăpânului, care de la Ierusalim, Evanghelia lui Hristos, a dus-o până în 
Iliric, drumeţul cel iute alergător, vulturul care a zburat la ceruri, cel plin de 
dumnezeiescul dar, cel mărturisit de Domnul să poarte numele Lui înaintea 
lumii întregi, cela ce, până la al treilea cer, a străbătut şi în Rai a intrat şi până la 
dumnezeiescul Scaun, cel necuprins de minte, s-a suit şi a auzit taine negrăite, 
care nu sunt cu putinţă omului a le grăi. 


Dar, ce vom zice şi despre Petru? Privirea cea dulce a Bisericii, strălucirea lu- 
mii, porumbiţa cea curată, povăţuitorul apostolilor, apostolul cel fierbinte, cel ce 
fierbea cu duhul, îngerul şi omul, plin de dar, piatra cea tare a credinţei, cugetul 
cel înţelept al Bisericii, cela ce "fericit" a fost numit de gura Stăpânului, cela ce 
cheile Împărăției cerurilor, de la Domnul Însuşi, le-a luat. 


Voi, Petru şi Pavel, aţi răpit rândurile îngerilor. Şi pentru ce grăiesc multe ? În- 
suşi Domnul vă va lăuda pe voi, zicând: "Voi sunteţi lumina lumii, cei mai 
îndestulaţi decât împărații, cei decât bogaţii, mai puternici, cei decât ostaşii mai 
tari, cei decât înţelepţii, mai înţelepţi, cei decât filozofii, mai filozofi, cei decât 
ritorii, mai frumos cuvântători, cei ce nimic nu aveţi şi pe toate le ţineţi. Voi 
sunteţi răbdarea mucenicilor, voi, dreapta credinţă a patriarhilor, nevoinţa mo- 
nahilor, cununa fecioarelor, pacea celor căsătoriţi, frâul bogaţilor celor răpitori, 
înfrânarea celor înverşunaţi, acoperământul împăraţilor, zidurile creştinilor, 
luptătorii împotriva barbarilor, zăbala în gura ereticilor, cei ce omorâţi patimile 
cele necuvântătoare ale trupurilor, cei ce izgoniți legiunile dracilor, cei ce aţi 
surpat capiştele idolilor păgâni, cei ce, pe cele de sus şi pe cele de jos le-aţi 
moştenit; că cheile celor de sus le-aţi luat, iar păcatele celor de jos a lega şi dez- 
lega aveţi putere. O, minunea celui simplu, o înţelepciunea celui necărturar. 


Petru, cela ce prin umbra lui pe cei slăbănogi îi întărea şi poarta o dezlega. Pa- 
vel, cel ce, prin hainele lui, bolile le gonea şi pe draci îi alunga. 


Cei ce, în mijlocul lor, pe Hristos Domnul, Îl aveau şi sălaş al Sfântului Duh 
erau, Pavel, rânduneaua Bisericii, cea neostenită, Petru cel ce, ca o privighe- 
toare, neîncetat cântă lumii, de-a pururea. 


Stâlpii Bisericii, luminătorii cei mari ai lumii, unul mai înalt decât altul, şi, îm- 
preună, mai buni decât toată zidirea. 

Bucură-te, Petru, piatra credinţei; 

Bucură-te, Pavel, lauda Bisericii; 

Bucură-te, Pavel, grija Bisericilor; 

Bucură-te, Petru, podoaba lumii; 

Bucură-te, Pavel, intrarea Raiului; 

Bucură-te, Petru, dascălul Împărăției cerurilor; 

Bucură-te, Pavel, limanul cel liniştit al celor înviforaţi; 

Bucură-te, Petru, cela ce de multe laude, te-ai învrednicit de la Domnul; 
Bucură-te, Pavel, cela ce al multor daruri eşti împărțitor; 

Bucură-te, Petru, cel fierbinte care aprinzi cu Duhul cel Sfânt; 
Bucură-te, Pavel, drumeţul cel cu bună alergare. 


Cei ce toată lumea cea de sub soare cu sfântă propovăduire aţi luminat-o, cei ce 
nenumărate rele aţi pătimit pentru Biserică, în temniţă închişi, de iudei urâţi, de 
barbari târâți, de împărați chinuiţi, cei ce a răsufla nu eraţi slobozi şi a înceta 
învăţătura nu sufereaţi. Cei ce nu puteaţi mişca mădularele trupului, din pricina 


legăturilor şi pe toată lumea, cea legată prin păcat, aţi dezlegat-o. 


Voi, care taberele dracilor, cu totul, le-aţi biruit, iar darul Preasfântului Duh în 
lume s-a întors. Voi aţi risipit negura rătăcirii, voi seminţiile dracilor le-aţi 
surpat, voi capiştele păgânilor le-aţi stricat, voi toată slujirea de Dumnezeu, cea 
cu nume mincinos, cenuşă aţi făcut-o. Voi, vânturând, neghina din grâu aţi lepă- 
dat-o şi învăţătura voastră, cea din toate zilele, în Biserică, roada curată aţi ară- 
tat-o. 


Deci, ce mulţumiri vă vom aduce, vouă, celor ce atâta v-aţi ostenit pentru noi ? 
Îmi aduc aminte de tine, Petru şi mă înspăimânt. Îmi aduc aminte de tine Pavel 
şi, înspăimântându-mă, mă podidesc lacrimile. Ce să zic, nu ştiu, şi nu ştiu ce să 
grăiesc, privind necazurile voastre. Câte temnițe aţi sfințit, câte legături aţi 
luminat, câte închisori, cu învățăturile voastre, aţi umplut, câte lanţuri aţi 
strălucit, câte munci aţi răbdat, câte locuri, cu tălpile voastre, aţi sfințit, câte 
ocări ați pătimit, cum pe Hristos L-aţi purtat, cum Bisericile le-aţi veselit, cu 
propovăduirea voastră. Binecuvântată este sângerarea mădularelor voastre, pen- 
tru Biserică. 


Voi cu totul, întru toate, L-aţi urmat pe Hristos. Că, în tot pământul, a ieşit 
vestirea voastră şi la marginile lumii graiurile voastre. Că Biserica, cea logodită 


de voi Domnului, neruptă o va păzi Hristos. Că cine, ţinând vrednicia de 
învăţător, a îndrăznit să zică, vreodată, ceva, în afară de predania voastră ? Voi, 
pe toţi dăscălii, i-aţi întrecut, voi, pe toţi cuvântătorii de Dumnezeu, i-aţi învăţat 
pe toţi întunecaţii, i-aţi luminat, răbdarea voastră a biruit orbirile noastre, cei ce 
v-aţi rugat să fiţi, voi, anatema, pentru ca lumea să o dobândiţi. 


Deci, cu ce vă vom răsplăti vouă, pentru toate bunătăţile, pe care ni le-aţi dat 
nouă? Astăzi, este pomenirea patimilor voastre. Astăzi, este prăznuirea mărtu- 
risirii voastre pentru Hristos. Astăzi, toţi, veselindu-ne, cinstim sfintele voastre 
moaşte. 


Bucură-te, Petru, cel ce te-ai împărtăşit de lemnul crucii şi asemănarea Dască- 
lului n-ai voit a te răstigni în răstignire dreaptă, precum Stăpânul nostru, ci mai 
mult cu capul în jos, ca cel ce făceai călătoria ta de pe pământ la cer. O, 
binecuvântate piroane, care aţi pătruns sfintele sale mădulare. Bucură-te, cel ce, 
cu îndrăzneală, în mâinile Stăpânului, sufletul l-ai dat, iubitorule de Stăpân şi 
bine slujitorule al Domnului, cel ce ai slujit Domnului fără de împrăştiere, 
Biserica logodindu-i-o cu toată sârguinţa, cel ce fierbeai cu duhul, apostol cre- 
dincios al Stăpânului tuturor. 


Iar ţie, Pavel, de trei ori fericite, omul cel nepovestit, capul ţi s-a tăiat. Ce fel de 
sabie a trecut prin gâtlejul tău, gură a Stăpânului, cel ce eşti minunarea cerului 


însuşi şi pământului înfiorare? Sabia aceea facă-se mie, în loc de cunună, că am 
primit sângele tău? Treizeci şi cinci de ani ai slujit Domnnului, cu toată sâr- 
guinţa, săvârşindu-ţi drumul, pentru dreapta credinţă, te-ai odihnit în Domnul, la 
şaizeci şi opt de ani. Pentru aceasta şi noi, în ciuda păcatelor noastre, fericitele 
voastre glasuri le slăvim. 


Bucuraţi-vă întru Domnul, totdeauna, neîncetat, pentru noi rugaţi-vă. Făgă- 
duinţele voastre împliniţi-le. Că strigi, fericite Petru, aşa zicând: "Mă voi sârgui, 
după ducerea mea, să fac pomenire despre voi”. ar, fericitul Pavel, către Das- 
călul şi Domnul tuturor, s-a dus după multe osteneli. 


Și au adormit, amândoi, întru marea cetate Roma, în 29 de zile ale lui iunie, în 
zilele lui Nero cel fără de lege. Deci, toată sârguinţa datori suntem a o arăta, iu- 
biților, rugându-ne Împăratului a toate, lui Hristos, Dumnezeului nostru, ca să 
ne învrednicească pe noi, din iubirea Sa de oameni, a rămâne neclătinaţi în pre- 
daniile şi învăţăturile lor. Ca să dobândim mila înaintea Divanului Lui. Că lui 
Dumnezeu Tatăl 1 Se cuvine slava, împreună şi Preasfântul şi bunul şi de viaţă 
făcătorul Duh, acum şi pururea şi în vecii vecilor. Amin. 


(Extras din Proloage 29 iunie: Întru această zi, cuvânt de laudă, al celui întru 
Sfinţi părintelui nostru loan Hrisostom, arhiepiscopul Constantinopolului, la 
Sfinţii apostoli Petru şi Pavel, şi la prea slăvită mărturisirea lor) 


Sfinţilor apostoli Petru şi Pavel, rugaţi-vă bunului Dumnezeu să ne întărim în 
credinţă şi să se mântuiască sufletele noastre. 

